ಹಣವಿಲ್ಲವೆಂದು ಪರಿಹಾರ ಕಾರ್ಯ ನಿರ್ಲಕ್ಷ್ಯ ಸಲ್ಲ ಕುಂದಾಪುರ: ಮರವಂತೆಯ ಅರಬ್ಬಿ ಕಡಲತೀರದಲ್ಲಿ ಗಾಳಿ ಹಾಗೂ ಮಳೆಯ ಕಾರಣದಿಂದ ಕಡಲ್ಕೊರೆತ ತೀವ್ರವಾಗಿದ್ದು ಗಿಡಮರಗಳು ಸಮುದ್ರ ಪಾಲಾಗಿವೆ. ರಸ್ತೆಗಳು ಕೊಚ್ಚಿ ಹೋಗುವ, ಮನೆಗಳಿಗೆ ಹಾನಿಯಾಗುವ ಸಾಧ್ಯತೆಗಳಿದ್ದರೂ ಅಧಿಕಾರಿಗಳು ಸ್ಪಂದಿಸುತ್ತಿಲ್ಲ ಎನ್ನುವ ದೂರುಗಳಿವೆ ಎಂದು ಬೈಂದೂರಿನ ಶಾಸಕ ಕೆ.ಗೋಪಾಲ ಪೂಜಾರಿ ಆಕ್ರೋಶ ವ್ಯಕ್ತಪಡಿಸಿದರು. ಮಂಗಳವಾರ ಸಂಜೆ ಬೈಂದೂರು ವಿಧಾನಸಭಾ ಕ್ಷೇತ್ರ ವ್ಯಾಪ್ತಿಯ ಮರವಂತೆಯ ಕಡಲ ತೀರದಲ್ಲಿ ಕಡಲ್ಕೊರೆತಕ್ಕೆ ಒಳಗಾಗಿರುವ ಪ್ರದೇಶಗಳಿಗೆ ಭೇಟಿ ನೀಡಿದ ಬಳಿಕ ಅವರು ಮಾಧ್ಯಮ ಪ್ರತಿನಿಧಿಗಳೊಂದಿಗೆ ಮಾತನಾಡಿದರು. ಇಲ್ಲಿನ ಸಮಸ್ಯೆಗಳ ಕುರಿತು ಅಧಿಕಾರಿಗಳ ಗಮನಕ್ಕೆ ತಂದರೆ ಪರಿಹಾರ ಕಾರ್ಯಕ್ಕೆ ದುಡ್ಡಿಲ್ಲ ಎನ್ನುವ ಕಾರಣ ಹೇಳುತ್ತಿದ್ದಾರೆ. ಯಾವುದೆ ಸರ್ಕಾರ ಈವರೆಗೂ ತುರ್ತು ಪರಿಹಾರ ಕಾರ್ಯಗಳಿಗೆ ದುಡ್ಡಿಲ್ಲ ಎಂದು ಹೇಳಿದ ಉದಾಹರಣೆ ಇಲ್ಲ. ಪ್ರಕೃತಿ ವಿಕೋಪದಂತಹ ಸಂದರ್ಭದಲ್ಲಿ ಅಧಿಕಾರಿಗಳು ದುಡ್ಡು ಇಲ್ಲ ಎನ್ನುವ ಕಾರಣಕ್ಕಾಗಿ ಪರಿಹಾರ ಕಾರ್ಯವನ್ನು ನಿರ್ಲಕ್ಷ್ಯ ಮಾಡುವುದು ಸರಿಯಲ್ಲ. ಪ್ರಕೃತಿ ವಿಕೋಪದ ತುರ್ತು ನಿಧಿ ಸೇರಿದಂತೆ ಜಿಲ್ಲಾಡಳಿತದಲ್ಲಿ ಲಭ್ಯವಿರುವ ಹಣಕಾಸು ನೆರವನ್ನು ಪಡೆದುಕೊಂಡು ಶೀಘ್ರವೇ ಪರಿಹಾರ ಕಾರ್ಯ ಆರಂಭಿಸುವಂತೆ ಇಲ್ಲಿಂದಲೇ ಜಿಲ್ಲಾಧಿಕಾರಿಗಳು ಹಾಗೂ ಉಪ ವಿಭಾಗಾಧಿಕಾರಿಗಳಿಗೆ ದೂರವಾಣಿ ಕರೆ ಮಾಡಿ ಮಾತನಾಡಿದ್ದೇನೆ ಎಂದರು. ಮರವಂತೆ ಕಡಲ ತೀರದಲ್ಲಿ ಇರುವ ಮೀನುಗಾರರು ಇಲ್ಲಿನ ಮೂಲ ನಿವಾಸಿಗಳಾಗಿದ್ದು, ಅವರಿಗೆ ಪರ್ಯಾಯ ವ್ಯವಸ್ಥೆಯೇ ಇಲ್ಲ. ಅವರ ಮನೆತೋಟಗಳು ಕಡಲ ಪಾಲಾದಾರೆ ನಮ್ಮ ಮುಂದಿನ ಭವಿಷ್ಯ ಏನು? ಎನ್ನುವ ಚಿಂತೆ ಸ್ಥಳೀಯ ಮೀನುಗಾರರನ್ನು ಕಾಡುತ್ತಿದೆ. ಮಳೆಯ ಈ ದಿನಗಳಲ್ಲಿ ರಾಜ್ಯದ ಮೀನುಗಾರಿಕಾ ಸಚಿವರು ಕರಾವಳಿಯ ಜಿಲ್ಲೆಗಳಲ್ಲಿ ಮೊಕ್ಕಾಂ ಇದ್ದು, ರಕ್ಷಣಾ ಕಾರ್ಯದ ಉಸ್ತುವಾರಿ ವಹಿಸಬೇಕು.ಸಮುದ್ರ ಕೊರೆತವನ್ನು ತಡೆಗಟ್ಟಲು ಸ್ಥಳೀಯ ರಾಮಮಂದಿರ ಸಮಿತಿಯವರು ತಮ್ಮದೆ ಹಣಕಾಸಿನಿಂದ ಮರಳು ಚೀಲಗಳನ್ನು ಹಾಕಿ ಕೊರೆತವನ್ನು ತಡಗಟ್ಟಲು ಪ್ರಯತ್ನಿಸುತ್ತಿರುವುದು ಅತ್ಯಂತ ಸುತ್ಯರ್ಹವಾದ ಕಾರ್ಯವಾಗಿದೆ. ಸರ್ಕಾರ ಹಾಗೂ ಜಿಲ್ಲಾಡಳಿತ ಈ ಕಾರ್ಯವನ್ನು ಮಾದರಿಯಾಗಿ ತೆಗೆದುಕೊಂಡು ತಕ್ಷಣ ಸಮರೋಪಾದಿಯಲ್ಲಿ ಪರಿಹಾರ ಕಾರ್ಯವನ್ನು ಆರಂಭಿಸಬೇಕು ಎಂದು ಅವರು ಸರ್ಕಾರವನ್ನು ಆಗ್ರಹಿಸಿದರು. ಅಧಿಕಾರಿಗಳಿಗೆ ಕರೆ ಕಡಲ್ಕೊರೆತ ಸ್ಥಳದಿಂದಲೇ ಜಿಲ್ಲಾಧಿಕಾರಿ ಹಾಗೂ ಉಪ ವಿಭಾಗಾಧಿಕಾರಿಗಳಿಗೆ ದೂರವಾಣಿ ಕರೆ ಮಾತನಾಡಿದ ಗೋಪಾಲ ಪೂಜಾರಿಯವರು, ನನಗೆ ಕಾಲಿನ ತೊಂದರೆ ಇದ್ದರೂ ಬಂದಿದ್ದೇನೆ. ತುರ್ತು ಪರಿಹಾರ ಕಾಮಗಾರಿ ಆರಂಭಿಸಿ ಎಂದು ಕೋರಿದರು. ಜಿಲ್ಲಾ ಪಂಚಾಯಿತಿ ಮಾಜಿ ಅಧ್ಯಕ್ಷ ರಾಜು ಎಸ್ ಪೂಜಾರಿ, ಬ್ಲಾಕ್ ಕಾಂಗ್ರೆಸ್ ಅಧ್ಯಕ್ಷ ಮದನಕುಮಾರ ಉಪ್ಪುಂದ, ಪ್ರಧಾನ ಕಾರ್ಯದರ್ಶಿ ಅರವಿಂದ ಪೂಜಾರಿ ಪಡುಕೋಣೆ, ಗ್ರಾಮೀಣ ಕಾಂಗ್ರೆಸ್ ಅಪೂರ್ವ ಗಣೇಶ್ ಪೂಜಾರಿ, ಶ್ರೀರಾಮ ಮಂದಿರ ಟ್ರಸ್ಟ್ ವಾಸು ಖಾರ್ವಿ, ಮಾಜಿ ತಾಲ್ಲೂಕು ಪಂಚಾಯಿತಿ ಸದಸ್ಯ ಜಗದೀಶ್ ದೇವಾಡಿಗ ಬಿಜೂರು, ಪ್ರಶಾಂತ ಪೂಜಾರಿ ಕರ್ಕಿ, ವಿನಾಯಕ ರಾವ್ ಮರವಂತೆ, ಚಂದ್ರಗುಪ್ತ ಮರವಂತೆ, ರಾಮಕೃಷ್ಣ ಮರವಂತೆ, ಹರೀಶ್ ಪೂಜಾರಿ ಮರವಂತೆ, ಸಂಜು ಖಾರ್ವಿ ಮರವಂತೆ ಇದ್ದರು.